Mošusno goveče
Mošusno goveče (Ovibos moschatus) je vrsta papkara iz porodice šupljorožaca (Bovidae). Srodnije je sa ovcama i kozama, nego govedima. Živi u hladnim predelima Arktika i predstavlja relikt pleistocene faune. Po završetku ledenog doba se održalo samo na severu Severne Amerike. U novije vreme je naseljeno u Aziju i Evropu. Ime je dobilo po mošusu, mirisu koji mužjak oslobađa iz žlezda, tokom sezone parenja.

Opis 

Mošusno goveče je visoko 1.2 metra u ramenima. Mužjaci su dugački 2-2.5 metara. Prosečno teže oko 285 kg, mada mogu dostići i 400 kg. Ima debelo krzno i dugačku sivo-crnu dlaku. Rogovi su dugi i povijeni na dole, sa uzdignutim vrhovima.

Rasprostranjenje 

Areal mošusnog govečeta obuhvata Kanadu, Grenland i Aljasku. Sa Aljaske je istrebljeno početkom 20. veka, ali je ponovo naseljeno u tim krajevima. Sa ostrva Banks, gde živi velika većina današnje populacije, naseljeno je Švedsku, Norvešku i Rusiju (Sibir). Poslednja krda ovih životinja van Severne Amerike su živela na poluostrvu Tajmir u Sibiru pre 2000 godina.

Način života 

Živi u krdima od 10 do 20 jedinki, mada ih može biti i preko 70. Tokom zime su krda sastavljena od mužjaka, ženki i mladunaca, a leti, za vreme sezone parenja, jedan dominantan mužjak otera ostale iz krda, pa oni lutaju tundrom u posebnim krdima. U opasnosti krdo stvara krug u čijem se centru nalaze mladunci i ženke, a mužjaci spolja odbijaju napade rogovima. Ovaj način odbrane je uspešan protiv vukova, ali zbog tog zastajanja i branjenja su mnogo stradali od ljudi.

Reference

Vanjske veze 

Robert G. White Large Animal Research Station at the University of Alaska Fairbanks
Alex Trebek and John Teal's Reintroduction of Muskox to Alaska 
 Jork Meyer, "Sex ratio in muskox skulls (Ovibos moschatus) found at East Greenland" (Geschlechterverhältnis bei Schädeln des Moschusochsen (Ovibos moschatus) in Ostgrönland) Beiträge zur Jagd- und Wildtierforschung 29 (2004): 187–192.
 The New Student's Reference Work/Musk-Ox

Šupljoroga goveda
Fauna Arktika
Sisari Sjeverne Amerike